Poliačik, Martin, poslanec NR SR (2015-05-20):
Ďakujem veľmi pekne. Keďže Lucia, kolegyňa, to mala na poslednú chvíľu, tak ju nechám vydýchať sa, ona potom vystúpi v rozprave. Cieľom predkladaného návrhu zákona je zavedenie povinného nástupu do materskej školy pre deti vo veku od troch rokov. Pôjde o deti, ktoré pochádzajú zo sociálne znevýhodneného prostredia, čím sa týmto deťom umožní postupná a plynulá adaptácia na školské prostredie. Nie je to téma nová, nie je to téma, o ktorej by sme tu predtým nehovorili, je to návrh, ktorý sme s kolegyňou Luciou Nicholsonovou predkladali aj predtým. Doznal miernych úprav, aby bol akceptovateľnejší pre celé politické plénum a v zásade je to návrh, ktorý lícuje s teóriou, ktorú priniesol do pléna aj splnomocnenec pre rómske záležitosti Peter Pollák a v zásade vychádza z premisy, že deti zo znevýhodneného prostredia, z prostredia, ktoré im neposkytuje dostatok podnetov, ak sú zapojené do vzdelávacieho systému skôr, než vo veku šiestich rokov, a to konkrétne v rozmedzí rokov medzi tretím a šiestym rokom života, tak dokážu sa do toho socializačného procesu, aj vzdelávacieho procesu zapojiť oveľa lepšie, efektívnejšie a v zásade nám platí, že deti, ktoré dokážu prejsť trojročným predškolským vzdelávaním, potom prejdú aj základnou školou a niektoré alebo dokonca mnohé z nich dokonca aj školou strednou. Ako predkladatelia považujeme súčasnú úpravu takzvanej predškolskej dochádzky za jednu z príčin existencie nultých ročníkov, pri ktorých prirodzenému kontaktu s väčšinovým prostredím prichádza neskoro, nehovoriac o tom, že finančná úspora z nultých ročníkov, by sa mohla efektívnejšie využiť na financovanie povinnej dochádzky do materskej školy pre deti, ktoré sa potrebujú adaptovať na školské prostredie. Nulté ročníky z uvedeného dôvodu navrhujeme zrušiť, keďže ich socializačné funkcie by v dostatočnom časovom predstihu plnila povinná návšteva materskej školy od troch rokov veku dieťaťa. Šesťročný žiak nultého ročníka je už vo výraznejšej miere formovaný prostredím, v ktorom dovtedy žil a je teda ťažšie takzvane tvarovateľný novým prostredím, než trojročné dieťa, ktoré to môže zvládať hravou formou v materskej škole. Väčšina z tých detí bez škôlok nikdy nezvládne náš vzdelávací systém a štát bez prijatia tohto návrhu bude naďalej podporovať rozrastanie armády nevzdelaných ľudí, ktorí sa v živote budú len schopní, budú len veľmi ťažko schopní uplatniť. V zásade naším návrhom sledujeme jedno, aby možnosť detí z veľmi sociálne znevýhodneného prostredia na primerané vzdelanie, na možnosť získania kvalifikácie a uplatnenie sa, či už v osobnom živote, v personálnom živote, alebo na trhu práce bola vyššia, než je tomu dnes. Návrh je zúženou verziou návrhu, ktorý na 48. schôdzu Národnej rady predložila poslankyňa Lucia Nicholsonová. Uvedený návrh bol predmetom pomerne búrlivej rozpravy, po skončení ktorej predkladateľka tento návrh listom z 18. 3. vzala späť. Dôvodom bolo rozhodnutie predkladateľky vypustiť z návrhu všetky ustanovenia súvisiace s predmetom výchova k zodpovednému rodičovstvu, keďže tento prvok v návrhu zákona vyvolal nesúhlas konzervatívne orientovaných opozičných politických strán. Napriek tomu, že predkladateľka je naďalej presvedčená, že predmet podobného typu by mohol eliminovať niektoré nežiaduce javy, najmä predčasné neželané tehotenstvá veľmi mladých matiek, cieľom predloženého návrhu nebolo polarizovať opozíciu na tejto téme. Zmeniť súčasný spôsob riadenia tejto krajiny možno len raz za štyri roky. Zostávajúci necelý rok do parlamentných volieb by preto nemal byť, by sa nemal niesť v znamení trieštenia sa opozície na okrajových témach so svetonázorovým podtextom, kde sa zhoda hľadá ťažko, ale je potrebné sa zamerať na spoločný názorový prienik v takzvaných ústredných témach, teda témach, na ktorých je založená prosperita štátu a jeho každodenné fungovanie. Vypustenie ustanovení upravujúcich zavedenie predmetu výchova k zodpovednému rodičovstvu z návrhu zákona bolo vyjadrením podielu spoluzodpovednosti predkladateľov za budúci vývoj tejto krajiny. V zásade sa tu hovorí, že áno, na kultúrno-etických otázkach môžeme diskutovať, sú dôležité, ale je možné oddeliť ich od diskusie od tak základnej veci ako, či rómske deti z osád majú mať zvýšenú šancu na vzdelávanie vo svojom živote alebo nie. Návrh zákona je v súlade s Ústavou Slovenskej republiky, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, tak isto s právom Európskej únie. Návrh zákona nebude mať vplyv na verejné financie, životné prostredie, podnikateľské prostredie a informatizáciu spoločnosti. Návrh zákona bude mať pozitívny sociálny vplyv. Aby som to zosumarizoval. SaS predložila zákon, v ktorom povinnosť predškolského vzdelávania pre deti z mimoriadne znevýhodneného prostredia bola zviazaná tak isto s povinnosťou zúčastňovať sa vzdelávania v oblasti sexuality a intímneho života. Toto vyvolalo pomerne ostrú diskusiu, preto sme sa rozhodli tieto dve témy oddeliť. O tom, akým spôsobom majú byť deti alebo aj deti z osád vzdelávané v oblasti intimity, môžeme diskutovať na inom fóre. Dnes sa, prosím, poďme rozprávať o tom, či naozaj, ak nám výskumy ukazujú, že deti s absolvovanou predškolskou výchovou majú oveľa vyššiu šancu dokončiť základnú školu, dokončiť strednú školu a uplatniť sa na trhu práce, či by sme to nemali urobiť. Teším sa na diskusiu a v mene svojom, aj kolegyni Nicholsonovej a v zásade aj celej strany SaS verím v podporu tohto návrhu.